《题王秉彝乐善堂》
元代·叶颙

结庐在人世，惟善以自将。宅兹幽迥地，远彼势利埸。

古屋三四间，秋风白云乡。仁慈居壶奥，礼义为垣墙。

庭种三古槐，门栽五垂杨。芝兰香四座，花蕊映两厢。

光辉谢金碧，调饰辞铅黄。吟榻青峰边，钓石绿沼旁。

窗前书万卷，膝上琴一张。客至亦不恶，茗碗与酒觞。

客去但高卧，不梦封侯王。全无宠辱惊，常有声名香。

胸中万念空，并此身世忘。秪存金石心，靡替刚毅肠。

平生无所短，而亦无所长。平生不作恶，善亦无可扬。

善恶俱两遣，长短未用量。傍人患不足，我乐殊未央。

乐此山水丽，乐此松桂芳。乐此烟霞古，乐此风月良。

丘园之胜概，泉石之膏盲。岂止乐吾庐，更乐斯民康。

古今之遗范，天地之大纲。无一不自乐，其乐匪泛常。

其乐善无尽，聊以名此堂。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。